《江纂墓碑》
宋代·孙起卿

家有古冢碑，近自田家获。藏之五六年，未甚见省录。

古苔侵文理，封结殆莫识。偶然嗟其穷，一一为磨剔。

始若漫无文，细寻适可读。文云晋江纂，长夜垂兹刻。

贞石殊不用，块然但埏埴。合葬无别铭，背面书反覆。

一字不涉华，本枝记明白。二父遂兼书，于逌乃宗嫡。

考诸晋史篇，真是小出入。字画亦崄劲，然不类镌斲。

汉魏尚丰碑，兹独何褊迫。岂时丁丧乱，不暇如品式。

于时义熙季，处次实庚戌。五胡剖中原，典午窜南极。

苟简理宜尔，宁诒不孝责。审订既昭然，疑去喜自适。

历年七百馀，瞥尔驹过隙。名节苟不传，埃化先瓦石。

寘兹当眼前，用代铭几席。

作者简介：孙起卿，吴郡（今江苏吴县）人，高宗绍兴五年（一一三五）进士。事见《吴郡志》卷二八。